《忆山》
宋代·刘挚

昔者气少锐，狂走登泰山。东峰候海日，危磴跻天关。

上攻秦汉事，遗文大碑顽。南浮九江会，庐阜几往还。

双林到如家，瀑布声潺潺。扁舟上湘水，南衡若屏环。

巍阁坐杳霭，祝融费跻攀。幽寻恣所适，曾不虞辛艰。

其馀林壑趣，可数皆班班。逮今岁十改，志气日已孱。

前时两河吏，风埃走青纶。荆州乃泽国，自昔登临悭。

佳山到郢尽，平地千里闲。尘耳忆猿啸，屐齿生苔斑。

安得苍翠姿，下落樽酒间。平生林丘志，未去心如瘝。

去就不勇决，将见移文讪。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。